TIMSS-2027 негізгі зерттеуінің құралдарын ағылшын тілінен мемлекеттік және орыс тілдеріне жазбаша аудару қызметіне арналған 
техникалық тапсырма 
1. Қызмет көрсетудің мақсаты
Қызмет көрсетудің мақсаты – TIMSS-2027 (Trends in International Mathematics and Science Study) халықаралық зерттеуінің негізгі кезеңіне арналған зерттеу құралдарын ағылшын тілінен мемлекеттік және орыс тілдеріне жазбаша аудару.
2. Көрсетілетін қызметтердің тізбесі мен көлемі
	Р/с №
	Қызмет 
	Аударма көлемі (бос орындарды (пробелдерді) қоса есептегендегі таңбалар саны/1 800) 
	Аяқтау нысаны

	1. 
	TIMSS-2027 тест тапсырмалары мен сауалнама сұрақтарын (4 және 8-сыныптар) ағылшын тілінен мемлекеттік тілге жазбаша аудару
	70 бет*
	Өңдеуге болатын Microsoft Word (.docx) форматындағы аударылған материалдар, көрсетілген қызметтер актісі

	2. 
	TIMSS-2027 тест тапсырмалары мен сауалнама сұрақтарын (4 және 8-сыныптар) ағылшын тілінен орыс тіліне жазбаша аудару
	70 бет*
	


*Стандартты бет деп көлемі бос орындарды (пробелдерді) қоса есептегенде 1 800 таңбадан тұратын мәтін орналасқан бет саналады. 
3. Аудармаға қойылатын талаптар
Аударма TIMSS-2027 зерттеу құралдарының ұлттық нұсқаларын әзірлеуге қатысты Білім беру жетістіктерін бағалау жөніндегі халықаралық қауымдастықтың (IEA) талаптары мен ұсынымдарын ескере отырып орындалуға тиіс.
Орындаушы төмендегі талаптардың сақталуын қамтамасыз етуге міндетті:
1) аударманың түпнұсқа мәтінге мазмұндық тұрғыдан баламалылығы;
2) бастапқы зерттеу құралдарының күрделілік деңгейінің сақталуы;
3) қолданылатын тілдің нысаналы топқа (4 және 8-сынып оқушылары) сәйкестігі;
4) терминологияның бірізді қолданылуы;
5) бастапқы материалдар құрылымының сақталуы.
4. Қызмет көрсетуді ұйымдастыруға және біліктілікке қойылатын талаптар
Қызметтерді көрсету үшін Орындаушы төмендегі талаптарға сәйкес келетін мамандарды тартуды қамтамасыз етуге тиіс:
1) ағылшын тілін және тиісті аударма тілін еркін меңгерген;
2) тиісті күрделілік деңгейіндегі мәтіндерді жазбаша аудару тәжірибесінің болуы;
3) 4 және 8-сыныптардың мектеп бағдарламалары көлемінде математика және жаратылыстану ғылымдары терминологиясын меңгеруі;
4) аударылатын материалдардың барлығында терминологияның бірізділігін қамтамасыз ете алуы.
5. Құпиялылықты сақтауға қойылатын талаптар
Қызметтерді көрсету мақсатында берілетін TIMSS-2027 материалдары тек осы техникалық тапсырмада көзделген міндеттемелерді орындау үшін пайдаланылуға тиіс.
Орындаушыға:
1) Тапсырыс берушінің жазбаша келісімінсіз материалдарды үшінші тұлғаларға беруге;
2) тест тапсырмаларын, сауалнамаларды және зерттеудің өзге де материалдарын толық немесе ішінара жариялауға не таратуға;
3) материалдарды өзге мақсаттарда пайдалануға;
4) материалдарды ұсынылған деректердің сақталуын немесе оларды модельдерді оқыту үшін пайдалануды көздейтін жалпыға қолжетімді машиналық аударма жүйелеріне, генеративті жасанды интеллект жүйелеріне не өзге де сыртқы сервистерге жүктеуге тыйым салынады.
Автоматтандырылған аударма құралдарын пайдалануға Тапсырыс берушімен алдын ала келісілген жағдайда және материалдардың құпиялылығын қамтамасыз ету әрі нәтижені маманның міндетті түрде тексеруі шартымен ғана жол беріледі.
Мұндай шектеу IEA талаптарына сәйкес келеді: машиналық аударма құралдарын пайдалану кезінде TIMSS-2027 мәтіні жүйеде сақталмауға және модельді одан әрі оқыту үшін пайдаланылмауға тиіс.
6. Нәтижені ұсыну форматы
Тапсырыс беруші бастапқы материалдарды Орындаушыға электрондық форматта ұсынады.
Көрсетілген қызметтердің нәтижесі мемлекеттік және орыс тілдерінде жеке-жеке, өңдеуге болатын Microsoft Word (.docx) форматында ұсынылады.
7. Қызметті аяқтау нысаны
Қызметтер аяқталғаннан кейін Орындаушы мемлекеттік және орыс тілдеріне аударылған TIMSS-2027 материалдарының жиынтығын Microsoft Word (.docx) форматында, сондай-ақ белгіленген тәртіппен көрсетілген қызметтер актісін ұсынады.
8. Қызметтерді көрсету орны мен мерзімдері: 
Қызметтерді көрсету орнын Орындаушы өзі айқындайды.
Көрсетілген қызметтердің нәтижелері электрондық түрде timss.kazakhstan@taldau.edu.kz электрондық мекенжайына және (немесе) Тапсырыс беруші айқындаған өзге де электрондық арна арқылы ұсынылады.
Қызметтерді көрсету мерзімі: күнтізбелік 15 күн.
